钦定古今图书集成/理学汇编/学行典/第237卷 > 邵灵甫
## 钦定古今图书集成/理学汇编/学行典/第237卷 > 邵灵甫

按《宜兴县志》：邵灵甫倜傥乐施予，家蓄谷数千斛。咸
平中，岁涝，民大饥，或请粜，灵甫曰：“是急利也。”或请损
直，曰：“是近名也。”或谓：“众饥将自丰乎？”曰：“有成画矣。”乃
尽发所储，得五千三百斛，佣饥者，浚蠡河、横塘等水
八十馀里，通罨画溪，入震泽，邑人争役，赖以活。子梁
登进士第，孙刚魁南省，盖作善之报云。